Vyhodnotenie medzirezortného pripomienkového konania k materiálu: 
Reforma riadenia verejných financií 

	Ministerstvo financií požiadalo v rámci medzirezortného pripomienkového konania o pripomienky všetky ministerstvá a ostatné ústredné orgány štátnej správy, NKÚ a NBS.Ministerstvo dopravy, pôšt a telekomunikácií SR, Ministerstvo obrany, Protimonopolný úrad a  FNM nevyjadrili žiadne  pripomienky. 

	Zhrnutie a vyhodnotenie  konkrétnych pripomienok rezortov je obsiahnuté v priloženom prehľade. Značná časť pripomienok bola akceptovaná. Akceptované pripomienky  formálneho i vecného charakteru sa premietli formou  úpravy textu a doplnením prílohy.

	Materiál nebol upravený o pripomienky požadujúce rozšírenie obsahu o vecnú stránku vývoja verejných financií napr. číselný prehľad vývoja deficitu verejných financií, analýzu vplyvu rozhodujúcich faktorov pôsobiacich na deficit a predpokladaný vývoj deficitu v budúcich rokoch. Analýzy a projekcie tohto druhu sú obsahom iných materiálov.

	Neakceptované boli tiež tie pripomienky, resp. požiadavky rezortov, ktoré sú proti prijatým uzneseniam, resp. zámerom vlády.

	Žiadna z neakceptovaných pripomienok rezortov resp. inštitúcií nebola zásadného charakteru. Materiál je predkladaný bez rozporov.

Ministerstvo financií SR
Vyhodnotenie medzirezortného pripomienkového konania k materiálu 
                                                                    "Správa o reforme riadenia verejných financií"

Ministerstvo vnútra SR |
Pripomienky | Vyhodnotenie pripomienok

Pripomína, že by bolo žiadúce systémovými opatreniami riešiť racionalizáciu užitia verejných finančných prostriedkov na najnižšej úrovni - v rozpočtových a príspevkových organizáciách

Akceptované

 Všetky zámery, resp. konkrétne kroky reformy riadenia verejných financií smerujú k racionalizácii nakladania s finančnými prostriedkami na všetkých úrovniach

Konštatuje, že MF SR nedokáže objektívne navrhovať limity výdavkov a priority rezortov tak, aby zabezpečovali ich činnosť a kompetencie (k bodu 4 na str. 17 a 18). Podotýka, že je nevyhnutné naďalej ponechať etapu rokovania o výdavkových limitoch medzi MF SR a rozpočtovými kapitolami.

Akceptované čiastočne
 
MF SR nepredpokladá zrušenie rokovaní so správcami kapitol, tieto sa však presunú do obdobia prípravy východisk štátneho rozpočtu. Podrobnejší postup v príprave štátneho rozpočtu je uvedený v osobitnom materiáli "Návrh prístupov na vypracovanie návrhu ŠR na rok 2002" predloženom na rokovanie vlády SR

Pripomína, že v prípade návrhu štátneho rozpočtu na rok 2001 MF SR zahrnulo do programov MV SR len tie, ktoré boli schválené uzneseniami vlády a neboli zahrnuté programy, ktoré rezort realizuje, ale nie sú schválené uznesením vlády. S ohľadom na túto skutočnosť požaduje upraviť znenie relevantného odseku (str. 20, bod 4.2., druhý odsek).

Akceptované

Úprava textu

Ministerstvo zahraničných vecí SR |
Pripomienky | Vyhodnotenie pripomienok

Nesúhlasí s navrhovaným systémom výdavkových limitov, ktoré by na návrh MF SR schvaľovala vláda a doporučuje, aby naďalej zostalo v pôsobnosti MF 2SR posudzovanie nárokov rozpočtových kapitol na úpravu limitov výdavkov.

Akceptované čiastočne

MF SR nepredpokladá zrušenie rokovaní so správcami kapitol, tieto sa však presunú do obdobia prípravy východisk štátneho rozpočtu. Podrobnejší postup v príprave štátneho rozpočtu je uvedený v osobitnom materiáli "Návrh prístupov na vypracovanie návrhu ŠR na rok 2002" predloženom na rokovanie vlády SR

Ministerstvo hospodárstva SR |
Pripomienky | Vyhodnotenie pripomienok

Pripomína, že materiál by mal obsahovať číselný prehľad vývoja deficitu verejných financií, ako to uvádza hospodárska rada vlády;
odporúča materiál doplniť o číselný prehľad stavu a vývoja verejných financií SR, tendenciu vplyvu rozhodujúcich faktorov pôsobiacich na ich deficit a očakávania ďalšieho vývoja deficitu vo vzťahu na realizáciu uvedených piatich rozhodujúcich reformných projektov riadenia verejných financií v najbližšej budúcnosti.

Neakceptované

 Analýza vývoja deficitu verejných financií je nad rámec obsahového zamerania predloženého materiálu

Ministerstvo výstavby a regionálneho rozvoja SR |

Požaduje, aby Štátny fond rozvoja bývania bol vyňatý z transformácie do kapitoly MVaRR SR a aby zostal i naďalej plniť funkciu v bytovej politike štátu podľa  zákona č. 124/1996 Z.z. v znení neskorších predpisov

Neakceptované

Schválené uznesením vlády č. 850 zo dňa 25. 10. 2000.

Ministerstvo pre správu a privatizáciu národného majetku SR |
Pripomienky | Vyhodnotenie pripomienok

Pripomína, že schvaľovanie limitov výdavkov vládou považuje za veľmi tvrdý postup voči rozpočtovým kapitolám. Na úrovni vlády by mali byť riešené len ťažiskové problémy vo výdavkoch rozpočtu a nie všetky problémy výdavkov rozpočtových kapitol.

Neakceptované

Schvaľovanie výdavkových limitov zodpovedá zámerom uplatniť tvrdšie rozpočtové obmedzenia

Ministerstvo práce,  sociálnych vecí a rodiny SR |
Pripomienky | Vyhodnotenie pripomienok

Pripomína, že  rozšírenie pôsobnosti NKÚ aj na hospodárenie  NÚP je potrebné zosúladiť s právom EÚ

Akceptované

 Úprava textu

Konštatuje, že formulácia prvej vety písmena B/ použitie prostriedkov správneho fondu je nepresná. Nie je jednoznačné, či nesmeruje k direktívnemu určeniu pravidiel čerpania správneho fondu (týka sa aj Sociálnej posťovne aj Nárondého úradu práce) a tým negovaniu samosprávneho princípu rozhodovania o fiančných prostriedkoch vernoprávnej inštitúcie.

Akceptované čiastočne

Potreba týchto opatrení vyplýva z kontrolných zistení štátneho dozoru poukazujúcich na nehospodárne vynakladanie verejných prostriedkov verejno právnymi inštitúciami

Ministerstvo školstva SR |
Pripomienky | Vyhodnotenie pripomienok

Poukazuje na to, že väčšou koncentráciou prác na tvorbe rozpočtu do prvých 4-5 mesiacov roka sa v rezortoch neúmerne zvýši zaťaženosť pracovníkov zabezpečujúcich rozpočtové práce. Bude to mať negatívny dopad na kvalitu a komplexnosť materiálov. Ak sa posúva zodpovednosť z MF SR na kapitoly, navrhuje riešiť personálne posilnenie kapitol.

Neakceptované

 Zámerom vlády  je nezvyšovať počet pracovníkov v štátnej správe. Prípadné  zmeny je nutné riešiť v rámci schválených počtov pracovníkov v rezortoch

Odporúča časť prostriedkov z privatizácie, vzhľadom na dlhodobo nepriaznivú finančnú situáciu v rezorte školstva a v školstve v pôsobnosti krajských úradov, použiť na jej riešenie.

Neakceptované 

 O použití prostriedkov z privatizácie rozhoduje vláda SR s tým, že prioritne sú použité na zníženie dlhu štátu

Odporúča, aby boli zachované rokovania o limitoch výdavkov pre rozpočtové kapitoly medzi MF SR a rozpočtovými kapitolami.

Akceptované čiastočne 
MF SR nepredpokladá zrušenie rokovaní so správcami kapitol, tieto sa však presunú do obdobia prípravy východisk štátneho rozpočtu. Podrobnejší postup v príprave štátneho rozpočtu je uvedený v osobitnom materiáli "Návrh prístupov na vypracovanie návrhu ŠR na rok 2002" predloženého na rokovanie vlády SR

Štatistický úrad SR |
Pripomienky | Vyhodnotenie pripomienok

Žiada v systéme triedenia funčnej klasifikácie COFOG namiesto pojmu divízia používať oddiel.

Akceptované čiastočne

 MF SR bude v ďalších materiáloch týkajúcich sa funkčnej klasifikácie túto pripomienku akceptovať v súlade s dikciou uvádzanou vo všeobecnom záväznom predpise, ktorý pripravuje ŠÚ SR. V súčasnosti nebolo definitívne ustálené názvoslovie ani zo strany ŠÚ SR, preto v tomto materiáli MF SR ponecháva pojem divízia.

Úrad vlády SR - Sekcia hospodárskej politiky |
Pripomienky | Vyhodnotenie pripomienok

Požaduje analýzu vývoja deficitu verejných financií od roku 1993 s cieľom vymedziť rozhodujúce faktory, ktoré sa na vytváraní deficitu a jeho opakovaní podieľajú.

Neakceptované
 
  Analýza vývoja deficitu verejných financií je nad rámec obsahového zamerania predloženého materiálu

Požaduje podrobnejšiu prezentáciu predstavy o zmene systému prípravy štátneho rozpočtu a verejných rozpočtov ako predpokladu pre zvyšovanie rozpočtovej disciplíny a stimulov k úsporám a uvedenie mechanizmu presadenia rozpočtového obmedzenia subjektov

Akceptované čiastočne
 Úprava textu
 Podrobnejšia predstava MF SR o zmene systému prípravy ŠR je obsiahnutá v samostatnom materiáli ""Návrh prístupov na vypracovanie návrhu ŠR na rok 2002" predloženom na rokovanie vlády SR

Doporučuje uvážiť dôslednejšie odôvodnenie zvolenej štruktúry materiálu a dať väčší dôraz na vzájomné väzby jednotllivých vecných okruhov. Bližšie uviesť pripravované materiály k riešeniu parciálnych problematík

Neakceptované

 Zvolená štruktúra materiálu vychádza z členenia na jednotlivé projekty pripravené a realizované v reforme riadenia verejných financií

Národná banka Slovenska |
Pripomienky | Vyhodnotenie pripomienok

Poukazuje na nejasnú definíciu štátneho deficitu a fiškálneho deficitu, str. 5, resp. str. 7.

Akceptované

Úprava textu

Pripomína potrebu používať jednotnú metodiku výpočtu výsledkov hospodárenia verejných financií na rozdiel od v súčasnosti MF SR používaných troch spôsobov.

Neakceptované
 
Nie je možné používať len jednu metodiku, pretože každá metodika hodnotí výsledky hospodárenia s verejnými financiami z iného hľadiska. To znamená, že uvedené metodiky nie sú si protichodné, ale sa vzájomne dopĺňajú (GFS 86 hodnotí peňažné toky a ESA 95 reálnu ekonomiku).

Pripomína, že Projekt štátnej pokladnice (časť 7) zahrnutím municipalít do projektu odporuje zásade fiškálnej decentralizácie a modernizácie verejnej správy (časť 6).

Neakceptované
 
Samosprávy budú podľa rozhodnutia vlády SR súčasťou projektu štátnej pokladnice až po realizácii I. etapy, tj.  po roku 2002. Zaradenie samospráv do systému štátnej pokladnice neodporuje princípu fiškálnej decentralizácie, pretože rozhodovacie právomoci o realizácii rozpočtov samospráv zostávajú zavedením systému štátnej pokladnice nedotknuté. Finančné toky však budú prebiehať v rámci predpisov, ktoré  budú pripravené pre systém štátnej pokladnice.

Najvyšší kontrolný úrad |
Pripomienky | Vyhodnotenie pripomienok

Pripomína, že pri uplatňovaní strednodobého finančného plánovania je potrebné vymedziť jeho legislatívny rámec a stupeň záväznosti

Akceptované 

 Úprava textu